BTC เผยปลดหนี้-ภาระค้ำประกัน Exim Bank เรียบร้อยแล้ว
BTC เผยปลดหนี้-ภาระค้ำประกัน Exim Bank หมดแล้ว หลังชำระหนี้เรียบร้อยเมื่อวันที่ 24 ส.ค.58 ที่ผ่านมา
26 ส.ค. 2558

นางบงกช รุ่งกรไพศาล ประธานเจ้าหน้าที่บริหาร บริษัท บางปะกง เทอร์มินอล จำกัด (มหาชน) หรือ BTC เปิดเผยว่า กรณีอ้างถึงจดหมายแจ้งข่าวของบมจ.บางปะกง เทอร์มินอล ฉบับลงวันที่ 9 พฤษภาคม 2557 กล่าวคือ บริษัท และบริษัทแพลทตินัม คอนเทนเนอร์ ไลน์ส จำกัด (PCL) และบริษัท แพลทตินัม เอ็มเมอรัลด์ จำกัด (PED) ถูกธนาคารเพื่อการส่งออกและนำเข้าแห่งประเทศไทย (Exim Bank) ฟ้องแพ่งให้ร่วมกันชำระหนี้จากการที่บริษัท และ PCL ได้เข้าเป็นผู้ค้ำประกันหนี้ของบริษัทแพลทตินัม เอ็มเมอรัลด์ จำกัด (PED) กับ Exim Bank มาตั้งแต่ปี 2547
ทั้งนี้ เมื่อวันที่ 24 ส.ค.58 บริษัทและบริษัทร่วมกับได้ตกลงกันทำสัญญาประนีประนอมยอมความกันเป็นที่เรียบร้อย และได้ชำระหนี้ให้กับธนาคารฯเป็นจำนวนเงินทั้งสิ้น 227,000,000 บาท รวมถึงชำระค่าใช้จ่ายอื่นๆ ที่เกี่ยวข้องรวมเป็นเงินทั้งสิ้น 279,977 บาท จนเสร็จสิ้น และได้รับการปลดหนี้ทุกบริษัททุกกรณี รวมทั้งปลดภาระค้ำประกันเรือของ PED ในวันเดียวกัน